khistorydata/jeongjo-sjw-relations huggingface dataset:
정조 5년
領議政金尙喆箚曰。伏以。三陽開泰。萬品迎熙。聖德日新。聖化日敷。華封之三祝。箕疇之五福。臣方百拜獻焉。仍念臣區區當退之義。何待今日年至之後哉。誠以受任之時。適當多事之會。嚴命是怵。隆眷難孤。去就之不自由也。疾病之未暇恤也。荏苒苟蹲。歲又一周。而居然當禮經致政之限矣。噫。謝事雅致也。三字淸名也。許身國家之古來名碩。生能盡瘁。死托榮名。赫赫照人耳目。豈不爲臣至俱美。而雖以我列朝盛際言之。致位崇顯。於焉成就。跡其出處進退。是皆名德可觀。宜其爲當世之所矜艶。後人之所瞻仰。豈藐末後生。所能及哉。如臣庸下。百無一稱。而荷先朝不世之眷。受聖上特達之知。通朝籍四十六年。出入三事。亦已十六年。寵祿之盜竊。國恩之虛負。無如臣者。默數愆尤。是宜獲戾神明。而今又以古人之雅致淸名。敢欲無而有之。則此眞錢鶴之俱得。隴蜀之竝取。無廉。極矣。僭妄。甚矣。苟使臣廁跡散地。隨分自在。有可以了此餘生。則何敢唐突古人爲此匪分之望哉。惟其所叨者。崇秩也。所縻者。厚祿也。食焉怠事。聖人攸戒。滿而不久。天道常理。臣今年與位亢。行且朝暮就木。視聽之俱病而無以酬接世事。筋骸之寢弛而不能奔走周行。漸失生人貌樣。徒貽一世目笑。而猶且知進而不知退。必欲終身於太倉之廩。畢命於具贍之地。則臣固不足言。在聖朝敦風勵世之治。寧亦有是哉。噫。臣言及此。有不勝摧咽。臣父與臣之兩叔。俱於七十之歲。有除輒不膺。無名之休。有志必就。優游耆社。皆以是究竟。兩世於此。便成一副家戒。臣之同堂之繼及稀年者。亦能遵以不墜。臣若弁髦斯義。宜休不休。則他日泉下。將何辭歸報臣父兄哉。若臣之中夜繞壁。氷炭交中者。邇來五六年間。未嘗不左右於黼座之側。憑依於日月之下。殿下之視臣如子。而臣不能事殿下如父。顧今寶齡鼎盛。化暉亭午。環東土含生之類。孰不願少須臾毋死。思見德化之盛。而臣獨頹景莫挽。大防難壞。乞退是事。忍懷此便訣之心。拊躬自悼。此何人斯。雖於釋負之後。旣帶朝請之號。庶幾未死之前。獲奉起居之節。而卽此引年之懇。非出應文之語。禮經之不可毁也。私義之不可變也。參倚反復。是豈臣可已而不已者。惟我聖上。以體下之仁。勵養廉之治。凡有朝臣之情。不可强迫。禮不可驅使者。或年未及而許退。或以其年而許休。罔不合於使臣以禮之義。臣雖癃疲之甚。亦一簪履之舊。倘蒙聖明曲垂帷蓋之恩。特施一視之澤。則實有光於終始生成之至仁大德。豈但臣一身之幸且榮也。臣無任瞻天祈叩。伏地顒俟至。取進止。答曰。省箚具悉卿懇。卿在予初服。奉先王遺命。行院相事。自是厥後。凡今六載。卿居首揆之任。一以事先王之道。匡弼予小子。導迪予小子。予小子獲免大過。皆卿之力也。以及乎邦運之期底磐泰。時象之稍息波浪。夷考彌綸協輔之功。亦惟曰式賴于卿。惟卿白髮丹衷。無愧古人。奚直小子之景仰。抑亦通朝薦紳。所賞推詡。予小子倚毗方篤。而引年之請。何爲而至於此際。竊恐非其時也。噫。卿朝廷之宿德也。元老也。在今之時。爲今之道政。宜小大咸造。物我無畛。國耳忘家。遠猶辰告。以共濟於太和之域。捨卿之宿德元老。孰肯任此。卿能留保予小子。一年二年。苟或治做郅隆。俗成淸平。則予得以垂拱無爲。卿乃遂懸車之懇。尙亦未晩也。此箇事理。曩於晉封之日。曉譬于卿。其說不啻縷縷。卿必記存之耳。然胡不念敷心之諭。遽上告退之箚乎。予又以一言有復於卿者。倘卿神勞秉軸。意欲卸務。則以予爲卿之至意。容或思所以副許之方。而至於致政就閑。卿請雖切。予志彌堅。上下相持。徒致不誠之歎而已。卿其勉回初志。亟斷來氣。勿復以休退爲定。是予之望。嗚呼。言之不嫌重複。欲冀卿之傾聽。卿其念之念之。仍傳曰。此批答。遣承旨。傳諭。
정조 5년
兵曹判書李性源疏曰。伏以。臣所帶司譯提擧之任。與都提調臣金尙喆。有姻婭應避。自在當遞。玆敢援例陳章。伏乞聖明。亟命該曹。畫卽鐫改。以存公格。不勝幸甚。答曰。省疏具悉。疏辭。下該曹考例稟處。
정조 5년
辛丑正月初四日巳時。上御誠正閣。都承旨入侍時。行都承旨鄭元始。假注書趙興鎭。記注官張顯慶。記事官李集斗。以次進伏訖。上曰。慶尙道拿處守令。尙無一人來囚者。誠甚怪訝矣。嶺南雖曰遠道。其間日字。足爲往返。而如是稽滯。萬萬駭然。仍命傳敎曰。當初待待命拿囚之命。急於恤民弊。以故屈公法損國體之嫌不暇矣。今則爲日已久。且計程道。足可就囚。而在京人外。無一人上來。紀綱所在。萬萬駭然。慶尙道守令中。有拿命愆期不上來人。卽令該府。依例發遣府書吏或羅將。所到處卽速押來。始不畏法而冒犯。終不畏法而逗留。此等不畏法之守宰。何必考加分之報營與擅給乎。然王言當信。姑不直勘。稽滯委折。拿囚後添問目嚴問以問。書訖。命退。承史以次退出。
정조 5년
辛丑正月初四日午時。上御誠正閣。同副承旨入侍時。同副承旨鄭志儉。假注書趙興鎭。記事官徐龍輔李集斗。以次進伏訖。上謂集斗曰。筵說盡爲書出乎。集斗曰。姑未盡書矣。上曰。今日。爾勿入侍。專意書出。上曰。直閣如已入來。其令入侍。賤臣承命出回奏曰。直閣姑未入來云矣。上曰。直閣入來後。卽爲入侍。可也。賤臣承命出。與直閣徐鼎修偕入進伏。上曰。一提學付軍職草記。本閣尙不爲之。無乃忘却而然乎。卽爲出去。入啓。可也。仍命志儉讀公事。志儉讀奏訖。命退。諸臣以次退出。
정조 5년
辛丑正月初四日申時。上御誠正閣。坐直承旨入侍時。同副承旨鄭志儉。假注書趙興鎭。記注官張顯慶。記事官徐龍輔。以次進伏訖。上曰。下番出去。頃日所下冊子。考準以入。可也。仍命志儉讀公事。志儉讀奏訖。命退。諸臣以次退出。
정조 5년
行都承旨鄭元始齋宿。行左承旨洪檢齋直。右承旨徐有防齋宿。左副承旨朴祐源齋直。右副承旨金宇鎭齋宿。同副承旨鄭志儉齋宿。注書金載瓚齋宿一員未差。假注書趙興鎭齋直。事變假注書徐美修仕。
정조 5년
金宇鎭啓曰。親押在明。侍衛節目及別雲劍望。所當卽爲修整。入啓。而兵曹判書李性源。謂有情勢。屢度催促。尙不擧行。揆以事體。極涉未安。推考警責。使之卽速擧行。何如。傳曰。令次堂擧行。
정조 5년
以香室社稷祈穀大祭親祭受押單子。傳于徐有防曰。親押。
정조 5년
金宇鎭啓曰。御營廳將官來言。今日本廳軍兵。日次私習云矣。敢啓。傳曰。知道。
정조 5년
傳于鄭元始曰。都承旨。入侍。
정조 5년
徐有防。以禮曹言啓曰。製述文臣被抄中。年滿五十一歲人員及專經文臣四十一歲人員。竝依例減下。改修正以入之意。敢啓。傳曰。知道。減下人員。兵曹則別單書入。本曹則不言姓名。但曰減下者。事甚斑駁。亦欠詳細。此後依兵曹例擧行。
정조 5년
傳于金宇鎭曰。史官一員待命。騎馬一匹。立之。
정조 5년
傳于鄭元始曰。右副承旨。入侍。
정조 5년
傳于朴祐源曰。右副承旨。入侍。
정조 5년
吏曹。口傳政事。以洪光一爲社稷令。
정조 5년
備忘記。齋日不遠。淨掃等節。使之摘奸以來矣。莫重壇上。全不修掃者。已極駭然。而況壝門內壇俗不屑之物。若是夥然。此時若此。常時不謹可知。不可無別祿嚴處之道。入直本署官員洪允五。爲先汰去。令該府從重勘處。他郞官替直後捧傳旨。
정조 5년
洪檢。以義禁府言啓曰。再明日擧動時。各差備都事。當爲備員。全羅道濟州牧旌義縣罪人柱翼押去都事李鎭斗。慶尙前右兵使洪和輔拿來都事閔修益。竝令該曹。口傳相換。以爲分排之地。何如。傳曰。允。
정조 5년
吏曹。口傳政事。禁府都事李集星。掌樂主簿李濟逵相換。禁府都事閔修益。義盈主簿元宅鎭相換。
정조 5년
朴祐源啓曰。親押殿座在明。本曹多有時隱擧行之事。望單與節目。尙不入啓。必是判堂引義而然。此人之拔擢至此。調其才諝足可堪爲。俄於疏批。靳持者此也。然若不辨覈。徒令行公。殆近迫隘。堂疏中。都政事九條論列。決知其生疎之致。而其中數件。可謂怪底語。虛實間不可置人於䵝昧之科。況目下事務。俱係緊急。亦不可踰日。自該房。兵曹判書李性源處。問啓事。命下矣。問于兵曹判書李性源。則以爲軍校之當遷者。殆近三十。而初不收錄事。大政差擬。全爲軍校久勤。則豈有初不收錄之理乎。今番都政。僉使窠則果有餘。萬戶窠則太不足。故軍校之久勤陳仕者。其數夥然。久勤狀及政目俱在。焉敢誣。武兼之應遷事武兼中久勤。乃是朴載熙張齊賢。故朴載熙則擬訓鍊主簿首望。張齊賢則擬訓鍊主簿副望。其外訓鍊主簿望。則以宣傳官兩道參軍宣薦遞付。萬戶二人首擬。又一望則以武兼田佐顯首擬。出六窠不足。而僉使窠有餘。故武兼中。從自願擬僉使望外。假承傳之名差。素親切之醫人事。兎城僉使尹最彦。乃是數十年前知面者。而數十年來。不接面目。實無親切之事。方帶巡將。又有承傳。而兎城乃是京軍門所不願之窠。故果爲首擬。托以不願之窠而先擬者。無履歷之白徒事。吾村權管金宗鉉。乃是北道出身。而因曾經道臣所薦。果擬吾村。京營將士。十不取一事。今番大政。萬戶之稍堪京軍門差遣者。只是五窠。竝栗浦權管爲六窠。以禁軍五人擬望。一窠則以禁衛營敎鍊官擬望。其外則皆是京軍門不願窠。故京軍門堂下將校。果多久勤陳仕之弊。而長津栅別將。黑山島別將。初以兩捕廳久勤擬望矣。有勿施之命。故以南漢久勤金養新。鎭撫營久勤金時肅擬望。此兩窠之應薦京軍門與否。實未及問。其自顧沁府。偏校竝擧其二事。鎭撫營久勤。統禦營久勤各異。故果爲竝擬。金時肅之初不參望事。鎭撫營久勤金時肅。果不參望。而久勤狀始報於都政日。少退之時。黑山島別將適有窠。故果爲擬望。尹相赫之素有指目事。苟知其有指目。則揆以常情。豈有遽然照擬之理乎。只以前銜宣傳官知之。果爲首擬。灣校準騎數者之終不甄錄事。久勤灣校。稱有八十老母。本道無萬戶窠。故果不得甄錄。以上九條。據實仰對。而如臣無似。猥膺千萬不敢當之特簡。孤恩負德。自陷於循私滅公之科。惶懍愧恧。直欲鑽地以入。而不可得問啓之下。震恐隕越。不知所達云矣。敢啓。傳曰。知道。此重臣推躋至此。顚沛如許。必由負乘之故。且人言之某條某事。姑捨是。苟能悉心盡善。奚爲而獲此簡書。況今祝帖署押。只隔一宵。而節目與望單。屢敎之下。過夜半終不擧行。待命闕外云。此亦徒損國體。以罷職傳旨。捧入。
정조 5년
朴祐源。以訓鍊都監言啓曰。依下敎。守直牙兵趙世輝處。木二疋布一疋。從厚施賞之意。敢啓。傳曰。知道。
정조 5년
副修撰洪文泳疏曰。伏以新正載屆。景籙聿迓。臣民華祝。與歲俱切。仍伏念天下事。莫不統括於人主一心。心者誠也。故事之成。由是誠也。事之不成。亦由是不誠也。竊覵殿下聰明睿聖。憂勤恭儉。日臨三筵。講劘經史。則典學之工誠也。月行六對。詢諮臣工。則圖理之念亦誠也。誠之所到。敬天恤民。禮賢愛士。靡不用極。是宜百度惟貞。一治丕徯。而臨御以來。迄今六載。天怒於上而災沴薦臻。民困於下而水旱頻仍。刑政日弛。世道日下。歷觀時事。未見一有成者。何也。嗚乎。古之聖王。不以聰察明達。而必懋以窮理盡性。不以憂治勤政。而必先以居敬行簡。以本源一心之微。制天下萬機之繁。今我殿下。志非不誠。而治效愈邈。誠非不至。而朝象益渝。臣愚死罪。竊以爲殿下精一之工。有所未盡而然歟。噫。一元回斡。萬品昭蘇。天時屬鼎新之機。治敎啓泰來之運。此正王者。對時出治之一大機也。伏願殿下。克恢體乾之德。恒存無豫之念。凡於臨政出治之際。一於誠字上下工。勉而益勉。新之又新。以致天心悅豫。民生奠安。刑政克擧。世敎丕變。使三代一王之治。復見於今日。則卽臣獻歲之祝。不外於是矣。惟殿下留神焉。噫。目今之急務。卽懲討是已。懲討不行。則義理不明。義理不明。則終至於三綱斁九法淪。而國不得爲國。人不得爲人矣。此所以在廷諸臣之沫血請討。誓不欲俱生者也。殿下一向靳持。當斷不斷。反使懲討邊一事。便爲公車上常談。安有聖明在上。而懲討之不行。義理之不明。有如此日者哉。伏望淵然深思。惕然回悟。三司之請。一竝允從。使國勢尊而衆志定焉。嗚乎。銓法不古。取捨難平。一經大政。輒致人言。而至於今番西銓。一何辭說之多也。西銓久勤之排擬。有若吏批仕滿之序遷。階級甚明。掌銓者。有不得以私自低仰。又況飭敎屢降。則尤宜惕念恢公。而試取三數事言之。單校之當遷者。殆近三十。而初不收用。武兼之應選者。自有久次。而乃取別人。外假承傳之名。而所差者。素親切之醫人。托以不願之窠。而先擬者。無履歷之白徒。京營將士。十不取一。沁府偏校。竝擧其二。金時肅之初不參坐。而謂以始報於都政少退之時。尹相赫之素有指目。而遽然照擬於初仕極擇之望。灣校之準騎數者。終不甄錄。尤涉可矜。其他礙公格駭物情者。非止一二。靺鞈之徒。怨詈交加。縉紳之間。駭歎愈切。是豈所期待於此重臣者哉。況念主文試士。職任自別。臨殿出題。事體尤重。而頃於柑製之日。謂有宿藁之文。持入禁中。輪示閤外。及登前席。至煩天聽。筵席語祕。雖未得其詳。惟以擧條。所出見之。伊日光景。槪可想得矣。其爲筵體之壞損。擧措之顚錯。尤如何哉。以此以彼。不可事過而無警。臣謂兵曹判書李性源。亟施譴罷之典。俾循私蔑公之類。知所懲畏焉。道臣之擅分災結。自有當勘之律。載在不易之典。以此被罪者。前後何限。而日前大僚之爲悶數遞。殿下之特命分揀。蓋以新結之査得。旁引先朝之特敎者也。然而今若取一時權宜之例。捨國家已定之法。則事面不但苟艱。典章有時輕重。恐非重事目杜後弊之道。伏乞特寢成命。咸鏡監司鄭昌順。從重勘處。斷不可已也。臣無任激切祈懇之至。謹昧死以聞。省疏具悉。首陳陳勉當體察。而第二件懲討事。亦當留意。第三件兵曹判書事。都政取捨。決無是也。試院擧條事。旣往矣。爾之抉摘至此。殊莫曉也。第四件咸鏡監司事處。則意在恤民。更當問于大臣。決之矣。
정조 5년
辛丑正月初五日。兼春秋朴行淳。義禁府啓目。星州前牧使南鶴聞。諸條所犯。依法典杖一百收贖。流三千里定配。啓。傳曰。功議各減一等爲良如敎。
정조 5년
辛丑正月初五日辰時。上御誠正閣。都承旨禮房承旨入侍時。行都承旨鄭元始。右承旨徐有防。記事官金載瓚徐龍輔李集斗。以次進伏訖。上曰。奎章閣提學入侍。奎章閣提學金鍾秀進伏。上曰。多少說話。姑且置之。卿之處義。誠過當矣。惟當將老上來而已。更無容他說矣。此豈卿便訣之時乎。從古遭罹者何限。而未聞便卽捨世長往者矣。卿家故相金在魯遭駁。比卿。果何如。而未見當日有自畫之擧。而卿獨如此者。誠不可曉也。鍾秀曰。不但臣所遭。有難進身。臣之情私。有萬萬悲迫者。臣兄死後。臣母奄奄有難保之慮。左右扶護。只臣一人。目下形勢。實無將來之望。旣未將來。則臣豈忍一日相捨耶。前後聖敎。臣豈不感泣。而不得爲轉動之計者此也。惟願時時上來。獲伸起居之禮矣。上曰。顧今世道。尙無底定之望。而卿欲遽自決退。則是豈有始有終之意乎。鍾秀曰。臣果非決退之意矣。只以私情之有難久離。欲得以時入京。仰承聖候矣。上曰。近日政令。有可言者否。鍾秀曰。別無可以指的仰對者。而于今五六年來。人心日漸澆漓。世道去益渙散。若無所措手者。而惟在殿下之一心。若能固守不撓。務盡鎭安之道。如是之久。漸至磨礲。則庶可得丕變此世矣。殿下登極之初。朝野拭目。一治之期。殆若朝夕可待。而一年二年。今到六年。不但治不徯志。反見漸不如初。臣亦未知其何爲而致此也。悠悠萬事。不如鎭安二字。不如是則殆無以矯救。得一半分世道矣。然而此非一朝一夕之故。有不可令行而禁止。惟望無求速效。必懋漸磨而至變焉。目今士大夫。名節牿亡。氣槪摧沮。索然無可振之勢。言念及此。可謂哀痛。況我朝勵名節尙氣槪。維支乎四百年宗祊者。士大夫是已。更願殿下。仁撫義制。沈浸淬勵。洞加一番洗滌焉。上曰。言甚切實。而所謂洗滌云者。如器之洗滌也。人不自滌。則上雖使之洗之滌之。其可得乎。鍾秀曰。今日朝廷。更安得有氣節別祿人來哉。自上若能尙廉恥奬風節抑躁競。則上之所好。下必甚焉。今之牿喪者。明日變爲風動。今之躁競者。明日變爲恬退矣。惟望躬率焉。上曰。卿言誠好。予豈不體念。上曰。辛丑重回。追憶昔年。辛丑予甚愴傷。四大臣捨身殉國之忠。今無容追論。而至於五人等事。尤爲慘然矣。五人爲誰。鍾秀曰。李天紀金龍澤沈尙吉徐德修鄭璘重矣。五人俱以布衣。初無必死之義。而乃能識鴻毛泰山之義。犯猛虎負隅之勢。視死如歸。騈首就戮。此可見聖世培養之化。而風烈直節。實有光於百世也。然而一番人之執以爲說者。乃曰出於希覬之心云。凡論人者。當論義理大處而已。豈可臆逆難見之心。以亂已顯之迹。竝與其所成就而攻之耶。臣嘗欲以此一陳者。久矣。上曰。然矣。五人所處。雖與四相有異。而所秉者。大義。所死者。國事也。何可强摘其心地之微處。竝毁此義理之大者乎。然則天下其將無完人矣。要之爲死於國。則明矣。鍾秀曰。聖敎至此。不勝欽仰矣。上曰。故相趙泰采之後孫。有立朝者乎。予忘其名矣。鍾秀曰。趙榮克。以故相第三子謙彬之子。爲長孫而主其祀。榮克死而諸子中。曾有入仕者。又有故判書趙觀彬之子榮慶。亦是前銜矣。臣業欲仰陳而未暇矣。觀彬之末年樹立。可謂人所難及。榮慶以觀彬之子故相之孫。無官落鄉。已有年矣。宜有念故恤後之政矣。上曰。予意亦然。調用。好矣。上曰。卿何日將還鄉。鍾秀曰。臣急於歸護。今日當登途矣。上曰。須從近更上來也。仍命退。諸臣以次出。
정조 5년
辛丑正月初五日巳時。上御誠正閣。右副承旨入侍時。右副承旨金宇鎭。假注書趙興鎭。記事官洪光一徐龍輔。以次進伏訖。上曰。留院公事入之。賤臣承命出。持公事入之。上命宇鎭讀公事。宇鎭讀奏訖。命書副修撰。洪文采疏批。上曰。此重臣事。誠慨然矣。當初委任此職。予意有在。而此人之見被人言。其必有未盡善之事。有以致之。予甚惜之。宇鎭曰。聖敎至當矣。如無一毫未盡之事。則豈有此人言乎。上曰。然矣。宇鎭曰。今日犒饋時。忠壯將忠翊將。以不常參之人。混同來待。故極爲驚怪。査問其委折則標信宣傳官。誤爲祗傳。致此隨來之境。標信事體。何等至重。而如是誤傳。誠極駭然。當該宣傳官。所當從重勘處。而本院請推之外。無他可施之罰。何以爲之乎。上曰。拿處。可也。仍命書榻敎曰。當該宣傳官拿處。命退。諸臣以次退出。
정조 5년
辛丑正月初五日午時。上御誠正閣。都承旨入侍時。行都承旨鄭元始。記事官金載瓚。記注官張顯慶。記事官徐龍輔。以次進伏訖。上曰。洪文泳上疏。逐條詳陳。有若目擊。而往往下語。有過重處矣。元始曰。若使脫然無過。則言官何能若是詳陳乎。上曰。兵判若無所犯。則言官非矣。言官言果不爽。則兵判非矣。似不可置之䵝昧中矣。元始曰。然矣。上曰。明日親押時侍衛及雲寶劍望單子。催促修入也。命書傳敎曰。親押殿座在明。本曹多有時急擧行之事。望單與節目。尙不入啓。必是判堂引義而然。此人之拔擢至此。謂其才諝。足可堪爲。俄於疏批靳持者。此也。然若不辨覈。徒令行公。殆近迫隘。堂疏中。都政事九條論列。決知其生疎之致。而其中數件。可謂怪底語。虛實間。不可置人於䵝昧之科。況目下事勢。俱係緊急。亦不可踰日。自該房。其委折問于兵曹判書李性源處。以啓。命退。承史以次退。
정조 5년
辛丑正月初五日初更三點。上御誠正閣。禮房承旨入侍時。右承旨徐有防。假注書趙興鎭。記事官張顯慶徐龍輔。以次進伏訖。上曰。再明日社壇擧動。旣以午時出宮。百官餘後來待。亦無妨矣。仍命書傳敎曰。再明日動駕。旣以午時啓下。食後來會。軍兵亦令食後聚軍。上命賤臣曰。明日親押時侍衛單子。斯速書入之意。分付。可也。賤臣承命出。回奏曰。兵曹判書李性源。來在金虎門外。其言曰自蹈罔赦之罪。方俟斧鉞之誅。侍衛單子。何敢書入云矣。上曰。然則莫重親押。以侍衛之不備。不得爲之乎。連爲催促。斯速書入之意。分付。賤臣承命出。回奏曰。情地萬萬惶蹙。決不敢書入云矣。上曰。侍衛單子。與政事有異。且親押隔宵。雖有情勢。豈有不得擧行之理哉。斯速書入之意。分付。賤臣承命出回奏曰。雖不備望。入啓受點。無異政事。決不敢擧行。而惟大何是俟云矣。上曰。或有次堂擧行之前例。詳考兵曹。速爲知入。賤臣承命出。回奏曰。或有次堂擧行之前例云矣。上曰。侍衛單子時急。令次堂斯速書入之意。分付。命退。諸臣以次退出。
정조 5년
行都承旨鄭元始齋宿。左承旨徐有防齋宿。右承旨朴祐源齋直。左副承旨柳義養齋宿。右副承旨金宇鎭齋直。同副承旨鄭志儉齋宿。注書金載瓚齋宿一員未差。假注書趙興鎭齋直。事變假注書徐美修仕。
정조 5년
鄭元始啓曰。明日大駕詣社稷後。王大妃殿惠慶宮問安。何承旨進去乎。敢稟。傳曰。左承旨進去。
정조 5년
金宇鎭。以都摠府言啓曰。今日入直內三廳。武兼禁軍及軍兵等。當爲中日習射。而社稷祈穀祭齋戒相値。不得爲之之意。敢啓。傳曰。知道。
정조 5년
金宇鎭啓曰。禁衛營御營廳將官來言。今日本營本廳軍兵。日次私習云矣。敢啓。傳曰。知道。
정조 5년
傳于鄭元始曰。軍士房承旨。入侍。
정조 5년
傳于徐有防曰。禮房承旨。入侍。
정조 5년
承旨前望單子入之。柳義養落點。
정조 5년
傳于柳義養曰。左副承旨與戶曹判書。入侍。
정조 5년
朴祐源啓曰。齋令不揭委折。禮曹郞廳及禁衛大將處。問啓事。命下矣。問于禁衛大將李敬懋處。則以爲齋令頒下之日。謄書四張。新營朝房南別營南倉。各揭一張。而南別營則付之三門。不揭於北挾門。致煩問啓之命。惶恐震越。不知所達云。問于禮曹佐郞金宇海處。則以爲誓戒後齋令。卽爲書付於本曹大門與朝房大門。而昨日未時量。呈儀註次詣闕時。臣所目見矣。夕時曹隷忽報。本曹大門所付齋令。無去處云。故聞甚驚怪。齋令卽時更爲書付。而致勤此問啓之命。不勝惶恐之至云矣。敢啓。傳曰。付以見失。獨不爲罪。該曹入直郞廳拿處。其見失與否。若不査實納供。當嚴處。以此。分付。摘奸史官之不由前門。經入間門。有此爽實之奏。此亦奉使事體不輕。而其輕率取便之習。不可無警。當該史官。過齋後禁推。該營大將。無可罪之端。使之退去。
정조 5년
鄭志儉啓曰。吏曹判書李衍祥。參議李敬養牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書更卽牌招。何如。傳曰。允。
정조 5년
又啓曰。吏曹判書李衍祥再牌不進推考傳旨。今方捧入。而特敎更招之下。如是違牌。尙不開政。揆以事體。誠極未安。所當更請牌招。而係是一日三牌。何以爲之。敢稟。傳曰。更卽牌招。
정조 5년
以吏曹參議李敬養牌不進罷職傳旨。傳于金宇鎭曰。享日隔夜。又是執事。則無端違牌。欲以向日飭敎。爲引義之端乎。今日國綱。雖無所施。此等事酬應。不亦困惱之甚。雖非參議。豈無瓚爵官。此傳旨勿施。以禁推傳旨。捧入。
정조 5년
以李敬養囚單子。傳于柳義養曰。付過放送。
정조 5년
備忘記。暫譴旋敍。近於無實。不足爲懲畏之端。而予則以爲每從三令之義。固無不可。着之又看。久而不悛。則雖至嶺海之律。宜矣。如此則何嫌銷刻。前大將李柱國。姑爲給牒。敍用。
정조 5년
備忘記。非爲其人。一番遞易。其弊不些。前御營大將李柱國。仍任。
정조 5년
金宇鎭啓曰。御營大將李柱國。仍任事。命下矣。卽爲牌招。傳授命召。何如。傳曰。允。
정조 5년
又啓曰。御營大將李柱國。時無職名。令該曹口傳付軍職。何如。傳曰。允。
정조 5년
兵曹口傳政事。副司直李柱國單付。
정조 5년
傳于徐有防曰。右承旨。入侍。
정조 5년
鄭志儉。以吏批言啓曰。領議政金尙喆許副事。命下矣。當爲處置。而領敦寧一窠。他大臣今方見帶。時無相當窠。依例送西之意。敢啓。傳曰。知道。
정조 5년
金宇鎭。以兵批言啓曰。前領議政金尙喆。送西事。命下矣。當爲隨品處置。而領中樞一窠。判中樞二窠。他大臣及輔國判書李益炡具允明。今方見帶。依例從座目。判中樞具允明降付知中樞。其代。領中樞鄭弘淳下批。前領議政金尙喆。領中樞下批。而知中樞時無見窠。作闕下批之意。敢啓。傳曰。知道。
정조 5년
鄭志儉。以吏批言啓曰。侍從臣父年七十人。每於歲首抄啓加資事。載在法典矣。侍從臣父年七十人。別單書入之意。敢啓。傳曰。知道。
정조 5년
又以吏批言啓曰。章陵令李慶泰呈狀內。身病甚重。勢難察任云。今姑改差。何如。傳曰。允。
정조 5년
又啓曰。吏曹判書李衍祥。以兵曹判書薦望事。往問于時任大臣。則領議政徐命善以爲。未出仕之前。不得薦望。右議政李徽之以爲。首相未出。勢難替當。無以薦。故不得擧行云。何以爲之。敢稟。傳曰。前望單子入之。
정조 5년
兵曹判書前望單子入之。洪樂性落點。
정조 5년
有政。吏批。判書李衍祥進。參判未差。參議李敬養進。同副承旨鄭志儉進。吏批啓曰。濟州牧使今當差出。而本州以海島劇邑。素稱難治。不可不擇差。他道守令。竝擬。何如。傳曰。允。以金魯鎭爲吏曹參判。鄭象仁爲大司諫。金鍾秀爲知經筵。李聖圭爲同義禁。金鍾秀爲繕工提調。金熤爲捲草官。趙思殷爲監察。李錫宇爲內贍主簿。李萬英爲活人別提。李德容爲假監役。金思儼爲司僕主簿。鄭志淳爲尙衣別提。金蓍耇爲濟州牧使。黃櫽爲丹陽郡守。安錫佺爲章陵令。兪彦鎬爲禮曹判書。洪樂性爲軍器提調。延曙察訪崔錫圭仍任事承傳。知實錄事徐浩修單付。咸平縣監李尙訥。今加通政賞加。成均博士金命彦單付。學正金鼎命單付。贈吏參李淨。贈吏判例兼。贈吏議李謙著。贈吏參例兼。贈司僕正李懏贈吏議。判尹李命植三代追贈。贈吏參徐命翼。贈吏判例兼。刑曹判書徐浩修考追贈。訓鍊都監提調洪樂性單付。禁衛提調洪樂性單付。御營提調洪樂性單付。領議政徐命善單付。兼養賢奉事金致泳單付。奉常奉事李信默單付。副奉事白處玄單付。參奉金興弼單付。
정조 5년
有政。兵批。判書洪樂性未肅拜。參判洪良浩病。參議沈念祖入直進。參知趙時偉病。右副承旨金宇鎭進。領府事金尙喆單付。判府事鄭弘淳單付。副司直金夏材奇彦觀宋煥喆。副司果李謙彬。知事作闕尹東暹。知事具允明竝單付。
정조 5년
鄭志儉。以吏曹言啓曰。明日動駕時。左右通禮。不可不備。而左通禮金光岳在外未肅拜。今姑改差。其代。口傳備擬以入之意。敢啓。傳曰。知道。
정조 5년
吏曹口傳政事。以沈命德爲左通禮。
정조 5년
吏曹口傳政事。以徐秉德爲左通禮。
정조 5년
朴祐源。以禮曹言啓曰。依聖敎。製述文臣及專經文臣。年滿減下人員。各其別單書入之意。敢啓。傳曰。知道。
정조 5년
左副承旨朴祐源書啓。臣敬奉聖諭。馳往傳諭于南部薰陶防苧廛洞契議政府領議政徐命善處則以爲。臣於床席昏涔之中。忽伏承特拜首相之命。繼以入侍承宣。來布恩諭。首尾屢千百言。字字鄭重。臣奉讀未半。涕淚交頤。臣於此任。決知其不堪承當。而年前暫叨。旋取無限狼狽。儻非聖明曲加全保。臣豈能得有今日乎。自他人視之。循次序陞。似無必辭之義。而若臣則殆同傷虎之情。實有曲木之驚。抑將何必復入僨敗之地。以之靖世道而鎭朝象乎。況今元老。一朝去位。如臣魯莽。居然代斲。則治道汚隆之責。不惟稱塞之無望。抑恐孤負聖簡。徒貽宸憂而已。此又臣之聞命怵惕。不知所以爲計也。至於狗馬賤疾。伏蒙頒劑之聖恩。獲延臨簀之危喘。種種症形。雖有差減之勢。奄奄精力。姑無蘇完之期。束帶趨朝。非所可論。動駕隔日。亦闕駿奔之禮。伏枕耿結。衷情倍激。而倉卒書進。辭不達意。從當以一箚。更申乞免之懇云矣。敢啓。傳曰。知道。
정조 5년
以江華留守趙㻐狀啓。鎭撫統禦兩營春操。誤以秋操謄錄修啓。矇不致察。有此大誤。惶恐待罪事。傳于鄭志儉曰。勿待罪事。回諭。
정조 5년
領議政金尙喆箚曰。伏以殿下於臣。君臣而父子也。臣雖萬萬無狀。豈忍以心口不副之言。甘自歸於自欺欺天也。前箚引年之懇。亶出於斷斷若情。瞻望象魏。竊庶幾人欲天從。千萬不自意。近密之臣。來宣聖批。盈紙累幅。首尾爲屢百餘言。所以慰藉而責勵之者。罔非惻怛敷心之諭。是豈臣孤恩負德者。所敢承當。奉讀未竟。自不覺五內如擣。一身靡措。惝怳抑塞。不知所以仰對也。噫。自我聖上聽政之初。至于今六七年之間。所處者丞弼之任。所責者民國之憂。而彌綸協輔。已矣無論。雖於尋常簿書之末。伎倆畢露。短拙難掩。而猶能懷保祿位。獲免大戾。莫非我聖上。涵容庇覆之私。此恩此德。此生何報。顧今化日中天。至治方馨。措國勢於盤泰之安。躋世道於平蕩之域。爲萬世開太平。此其時也。雖使古大臣身佩安危者當之。尙難承佐其萬一。況以臣已試之筌蹄。年紀已邁。神精都消。筋力自效。亦無其望。以何才識。以何人望。可以贊郅隆之化。而輔淸平之治乎。眷毗之雖隆。而臣無以仰體至意。期勉之雖深。而臣無以仰塞明命。宋臣歐陽脩所云。留之無所益。去之無所措者。卽臣今日之謂。參倚反復。惟有不能者止耳。況臣必退之義。非出一時祈免之意。所據者禮經也。所守者大防也。今若怵畏分義。感激恩敎。弁髦初心。揚揚爲遲徊之計。則世之指點臣者。必曰夫夫也。前何心入。後何心出云。臣雖無廉無恥。問其職則上所禮貌。下所具瞻也。猖狂放倒之至此。貽累治敎。有辱中書。其將爲淸朝之鄙夫。聖世之罪人。臣雖百死。何以白臣之心。而擧臣之顔也。天地至仁。無物不遂。日月至明。無微不照。不待臣辭之畢。而必有所俯燭矣。至若批旨中。思所副許之敎。實是體諒之德意。臣方捧持恩言。感泣攢祝之不暇。而若臣滿腔苦懇。不但在鞶帶之褫而已。聖敎諄複之下。猶復煩瀆不已。論臣辜犯。金木亦輕。伏乞聖明。俯垂哀憐。亟許臣謝事之請。以全微諒。仍勘臣違命之罪。以勵臣分。臣不勝戰兢屛營之至。取進止。答曰。省箚具悉卿懇。前批略示微意。大抵從其可從之事。誠也。不從其不可從之請。亦誠也。君臣之間。貴在誠實。況卿幾年中書。積有勞惱。迨此年至之日。暫副卸務之請。予亦不欲因推卿之相職。特許暫副。卿其體予至意。勿復以致政二字。聞於予也。仍傳曰。此批答。遣史官傳諭。
정조 5년
辛丑正月初六日辰時。上御宣政殿。親押入侍時。行都承旨鄭元始。行左承旨洪檢。右承旨徐有防。左副承旨朴祐源。右副承旨金宇鎭。同副承旨鄭志儉。假注書趙興鎭。記事官徐龍輔李集斗。以次進伏訖。上具翼善冠袞龍袍。降詣板位上。左通禮啓請跪。上跪板位上。有防奉祝進前。準祝後奉入。上親押後。有防奉出。上命祐源書傳敎曰。左議政徐命善拜領議政。又命書傳敎曰。大臣置處政事。當日爲之。又命書傳敎曰。政官牌招開政。上還內。承史侍衛。以次退出。
정조 5년
辛丑正月初六日巳時。上御誠正閣。右承旨入侍時。右承旨徐有防。假注書趙興鎭。記事官徐龍輔鄭東浚。以次進伏訖。上曰。前領相之爲國事勤勞者。已多年所。予之所以倚毗者深矣。今者謝事之請。至再至三。此請則決不可從矣。予雖姑令許副。俾爲閑養之道。而予之爲國事悵然。曷可勝言。有防曰。前領相之勞瘁國事久矣。今者許副之命。出於引年之餘。其在同朝惜去之義。臣等之心。亦不勝其悵惘矣。上命讀刑曹回啓。有防讀奏訖。命退。諸臣以次退出。
정조 5년
辛丑正月初六日午時。上御誠正閣。左副承旨藥房提調。同爲入侍時。藥房提調金華鎭。左副承旨朴祐源。假注書趙興鎭。記注官張顯慶。記事官徐龍輔。以次進伏訖。上謂華鎭曰。前領相事。甚悵然矣。勤身國事。已多年矣。予之倚毗於此大臣。亦大矣。雖一日之間。予豈欲捨之。而自再昨年以後。殫竭精力。勞悴甚矣。爲一時閒養之地。今雖暫許。而至於謝事之請。則決不可許矣。華鎭曰。臣叔厚蒙國恩。豈敢爲丐閒之計。而近年以來。則精力衰耗。難以强策矣。上曰。前兵判事。思之又思。雖知其無情。而慨然則深矣。如使十分盡善。則豈有如昨日光景耶。華鎭曰。果如聖敎矣。本事之虛實。臣雖未能知。若無一毫顚錯。則豈有人言乎。上曰。然矣。華鎭先退。上命書傳敎曰。昨春解卿元輔之職。豈獨使卿。姑避鋒鏑。抑亦爲卿。暫卸擔負。此槪綣綣於卿。必欲扶顚而持危。惟予此意。卿庶幾諒悉。今也復授卿以首揆。惟玆所叨之職。卽是卿宿趼之地。卿安用辭巽。予何必敦勉。而顧今世道。無一可恃。朝象有百可憂。風濤之楫。冥墑之燭。前領相去後。專賴卿一人。疇昔筵席。屢有云然。輔翼承弼之責。非卿伊誰。嗚呼。卿之出處去就。實有關於治道汚隆。況又一部明義。扶綱常於旣墜。闡義理於將晦。國家之至有今日。莫非卿拚死生棄禍福之至誠血忱。五載中書。又積勤勞。未老髮白。亦出於憂愛。推此心以往。何憂乎今日之世道朝象乎。卿之有美疴。予之爲卿悶慮。曷有其已。比聞大體已臻蘇域云。矧今春氣向暖。天和可復。卿須體予顒企之至意。益宜善攝。不日造朝。輔我不穀。濟此時艱事。遣入侍承旨。傳諭于領議政。又命書傳敎曰。動駕在明。本兵之長。不可暫曠。新除授兵曹判書。待下批牌招。傳授命召。書訖。命退。諸臣以次退出。
정조 5년
辛丑正月初六日申時。上御誠正閣。軍士房承旨入侍時。右副承旨金宇鎭。假注書趙興鎭。記注官張顯慶。記事官徐龍輔。以次進伏訖。上曰。前領相靈壽閣肅拜。何日爲之乎。宇鎭曰。初三日已爲之矣。上曰。承旨亦隨去乎。宇鎭曰。臣亦隨去矣。上曰。領府事謝事之請。予決不從矣。此意傳之。使之初勿爲請也。宇鎭曰。臣之從祖從叔。俱於七十謝事。便同臣家一副家戒。故臣父之必欲得請。亦此意也。上曰。雖然。予則決不許施矣。上曰。卿家之入耆社者幾人乎。宇鎭曰。竝與臣父而爲七人矣。上曰。壯矣。方今搢紳之家。亦罕有矣。上曰。都承旨入侍。出榻敎賤臣承命出。與都承旨鄭元始進伏。上曰。領相之病。近果何如云耶。元始曰。近來則大勢。比昨冬稍減。日氣向暖。則似可漸差矣。宇鎭曰。左承旨洪檢。聞遭重制云矣。上命書傳敎曰。左承旨情理。勢難行公。許遞。前望單子入之。又命書傳敎曰。禁推兼春秋。今番則姑爲分揀。又命書榻敎曰。新除授承旨。牌招察任。命退。諸臣以次退出。
정조 5년
辛丑正月初六日初更。上御誠正閣。右承旨入侍時。右承旨朴祐源。記事官金載瓚徐龍輔李集斗。以次進伏訖。命書公事判付訖。命退。承史以次出。
정조 5년
行都承旨鄭元始隨駕宿。左承旨徐有防隨駕直。右承旨朴祐源隨駕直。左副承旨柳義養隨駕宿。右副承旨金宇鎭隨駕宿。同副承旨鄭志儉隨駕宿。注書金載瓚隨駕宿一員未差。假注書趙興鎭隨駕直。事變假注書徐美修守宮直。
정조 5년
大駕詣社稷。入齋室後。奎章閣政院玉堂藥房口傳問安。答曰。知道。
정조 5년
鄭元始啓曰。明日問安承旨。左承旨進去事。命下。而左承旨洪檢。纔已遞去。何承旨進去乎。敢稟。傳曰。左副承旨進去。
정조 5년
徐有防啓曰。藥房三提調。來詣請對矣。
정조 5년
傳于金宇鎭曰。侍衛軍兵毛具。
정조 5년
徐有防啓曰。以來十一日文臣殿講。頉稟。傳曰。以十八日爲之。
정조 5년
傳于金宇鎭曰。當該宣傳官內乘記過。
정조 5년
傳于朴祐源曰。在外大司諫許遞。前望單子入之。
정조 5년
大司諫前望單子入之。金魯鎭落點。
정조 5년
鄭元始。以吏批言啓曰。本曹參判。今當差出。而前望只有二人。以二望擬入之意。敢啓。傳曰。知道。
정조 5년
有政。吏批。判書李衍祥進。參判未差。參議李敬養進。都承旨鄭元始進。以金夏材爲吏曹參判。韓光近爲司諫。申致權朴宗彦爲掌令。李東稷宋民載爲持平。尹在醇爲獻納。鄭益祚爲正言。文采五爲刑曹佐郞。鄭文啓爲驪州牧使。
정조 5년
有政。兵批。判書洪樂性進。參判洪良浩入直。參議沈念祖差祭。參知趙時偉守宮。右副承旨金宇鎭進。以李漢五爲兼司僕將。成致鳳爲中樞都事。張齊賢爲訓鍊主簿。李鎭國爲部將。護軍李東郁尹行晉金晩耇。司直洪檢鄭象仁安廷鉉李羽晉李兢淵。司果趙城鎭。
정조 5년
傳于徐有防曰。新除授臺諫。待下批。一竝牌招隨駕。
정조 5년
金宇鎭。以司僕寺言啓曰。動駕時。本寺正。當爲進輿差備。而正尹在醇。今日政移拜司諫院獻納矣。正有闕代。卽令該曹。口傳差出。以爲差備之地。何如。傳曰。允。
정조 5년
吏曹口傳政事。以安廷鉉爲司僕正。
정조 5년
朴祐源。以成均館官員。以同知館事行大司成意啓曰。今正月初七日。儒生上旬輪次。當爲設行。而大提學未差。同知館事一員未差。限內不得爲之之意。敢啓。傳曰。到記以未行展謁。姑難爲之。人日製。亦以應行之事。無端度却。事涉無稽。當行於再明日。此草記勿施。
정조 5년
金宇鎭。以備邊司言啓曰。明日擧動時。訓鍊大將當領率軍兵扈駕。而大將具善復。身病添重。勢難起動云。在前如此之時。多有他大將兼察。或中軍代行之例。今番則。何以爲之。敢稟。傳曰。御營大將兼領。御營陣禁衛大將兼領。
정조 5년
又以訓鍊都監言啓曰。依下敎。不能禁喧結束色書吏。近仗軍士。一一査覈。則敦化門外作門禁喧書吏孫昌福朴重源。近仗軍士全先伊李春三朴奉英曺再天。社稷作門禁喧書吏崔錫麟。近仗軍士朴江伊李春三朴奉英曺再天。齋室衛內禁喧書吏任漢福金振玉。近仗軍士金道成吳二明金福金朴成得等矣。上項各人等。拘留陣中。其餘書吏近仗軍士等。竝放送之意。敢啓。傳曰。知道。現告外人。卽爲放送。現告中人。明日還宮後。下吏決棍五度。軍士決棍七度。
정조 5년
行都承旨鄭元始坐。左承旨徐有防坐。右承旨朴祐源坐直。左副承旨柳義養坐直。右副承旨金宇鎭坐。同副承旨鄭志儉坐。注書金載瓚仕一員未差。假注書趙興鎭仕直。事變假注書徐美修仕。
정조 5년
傳于鄭元始曰。禮房承旨入侍。
정조 5년
鄭元始啓曰。因成均館草記。明日人日製爲之事。命下矣。藝文提學金熤。待明朝牌招。何如。傳曰。允。
정조 5년
又啓曰。春帖子製述人員。旣已抄啓矣。藝文提學金熤。明日承牌後。使之出韻科次。何如。傳曰。允。
정조 5년
兵曹口傳政事。副司果崔烜單付。
정조 5년
傳于朴祐源曰。右承旨入侍。
정조 5년
以掌令朴宗彦牌不進罷職傳旨。傳于徐有防曰。只推。
정조 5년
徐有防。以奎章閣言啓曰。軍資監傳送輸送文跡於本閣。故考其文跡。則乃是空石五十立輸送者。而又無印署本閣。則初無捧甘之事。且自朴五同僞造甘結之後。凡於捧甘。皆着印跡。則又有此事。極爲驚駭。査問委折於戶曹書吏及紫門監書員等處。則自紫門監。稱以掃雪所入。旣托本閣之捧甘。又稱戶曹之粘移。以知委於軍資監。而本閣旣不知。該曹又不知。且是白文。初無印跡。則其爲僞甘。的實無疑。事之痛駭。莫此爲甚。當該紫門監下吏。移送法司。以爲照律嚴處之地。而大抵此等之弊。種種有之。此則係是現發者。而其外難保其必無。此後則毋論事之巨細。非本閣踏印文跡。則勿爲施行之意。自本閣捧甘於各司。以爲永久遵行之地。何如。傳曰。允。本閣規模。尙未建立。故種種此等弊端。換頭改面。無時無之。凡係定制設式。永久遵行之道。卿等與閣僚。爛漫相議。以爲稟裁之地。大抵經費所出。無論巨細。皆有度支定例。以某司某處年例下幾許。朔例下幾許。作成刊冊。著爲金石之典。而本閣則不然。稱以新設。托以上司。白文甘結。口傳分付。無節取用。入量進排。而堂上曰不知。郞官曰不知。下吏曰不知。流來之弊。厥已久矣。非獨今日官吏之咎而已。若不及今釐正。此後必有倍蓰之弊。去年朴五同事。將至百五同而後已。從中受謗之閣吏。渠亦人耳。獨不爲累。不徒此也。此等査覈。每每有之。本閣以右文稽古之所。必作詞訟衙門矣。信爾則提學直學。兼付判決事。直閣待敎。兼付司評然後。名實或可相孚。一則本未立也。二則本未立也。與其只事發歎於不成樣。曷若先從目下事。次次改之爲改乎。卿等爲先以今番事釐正。出意見更爲論理草記。又有每欲下敎而未果者。前此以待敎爲掌務官。欲如玉堂之副修撰。春坊之兼說書例。使之管攝閣務。檢察閣事。而今也反是。待敎之無務無事。卽一署丞。此弊不改。何以責實。此後入啓文書及閣中凡事。必皆擔當擧行。況今待敎。卽新除之人。其所考勤慢之政。尤倍宿趼。卿其以此申飭。雖以直閣言之。又如玉堂春坊之上番。則下番之事。上番同在一司。其敢恝視乎。此亦新除之人。另加淬勵事。各別申飭。又以卿言之。兩提學在外。直提學一窠未差。而獨自主管。無異新除。何可只諉郞僚。如曩時事。益宜惕念。無或從後論責之弊。可也。
정조 5년
金宇鎭。以兵曹言啓曰。今日開門後。掌樂院官員來言。仁政殿庭軒架所懸鍾一箇。夜間見失云。不勝驚駭。而仁政門鎖閉之後。雖本曹巡檢。不得出入。則今此偸竊之患。實非外人所爲。故使入番禁軍將正領等。卽爲査問推出。而尙未捉得。誠極寒心。當該入直番將。難免守直不謹之責。令該府勘處。分付左右捕廳。卽刻譏詗。以爲捉納之地。何如。傳曰。允。香室藝文館。獨非宇內乎。光範崇範門旣閉。則徑路惟是此兩處。昨日入直官員。一體捧傳旨。
정조 5년
徐有防。以奉常寺官員。以都提調提調意啓曰。社稷親祭時。本寺執事守僕。令本寺施賞事。命下矣。守僕許重鄭金應鼎等。各木一疋米三斗。題給之意。敢啓。傳曰。知道。
정조 5년
柳義養。以兵曹言啓曰。依下敎。隨駕禁軍及駕後禁軍與武藝別監內吹兼內吹標下軍兵等處。療飢之意。敢啓。傳曰。知道。
정조 5년
金宇鎭。以訓鍊都監言啓曰。依傳敎。兵曹結束色下吏孫昌福等五人。各決棍五度。軍士全先伊等九名。各決棍七度之意。敢啓。傳曰。知道。
정조 5년
柳義養。以義禁府言啓曰。慶尙道拿處守令中。安東前縣監申思運。今已過限。不爲待命。依下敎發遣府書吏。所到處拿來。何如。傳曰。允。
정조 5년
又以刑曹言啓曰。結束色書吏金世紳。出付刑曹事。命下矣。罪人金世紳。着枷嚴囚之意。敢啓。傳曰。知道。
정조 5년
又以左邊捕盜廳言啓曰。本廳從事官李衡直。身病沈重。勢難察任。改差。何如。傳曰。允。
정조 5년
校理朴天行李敬一。副校理趙鼎鎭柳孟養。修撰金翊休徐鼎修。副修撰李時秀洪文泳等箚曰。伏以。近來紀綱解弛。人不知畏。至於昨日騎曹吏卒事。尤不勝其萬萬驚駭。內閣牙牌。式奉御押。事體之重大。顧何如也。而乃爲禁喧吏卒所缺傷。喉院命牌。一或慢忽。則厥罪猶罔赦。況此御押之牌。事面尤有別焉者乎。敺捽奉持之吏。尙極無嚴。況至於缺傷所奉之牌乎。事未前聞。誠一變怪。該郞與吏卒。已有出付攸司之命。雖未知畢竟勘斷之如何。而臣等謂。手犯不敬之吏卒。合施當律。縱卒不戢之郞廳。亦宜嚴勘。堂該堂上不飭之失。不可無譴責之典也。取進止。答曰。省箚具悉。所陳竝依施。
정조 5년
辛丑正月初八日辰時。還宮入侍時。行都承旨鄭元始。左承旨徐有防。右承旨朴祐源。左副承旨柳義養。右副承旨金宇鎭。同副承旨鄭志儉。記事官金載瓚。假注書趙興鎭。記事官徐龍輔李集斗。以次侍立訖。上具遠遊冠絳紗袍。乘輿出社稷門外。左通禮跪啓請殿下降輿乘輦。上降輿乘輦。左通禮跪啓請侍臣上馬進發。大駕仍還內。諸臣以次退出。
정조 5년
辛丑正月初八日巳時。上御誠正閣。禮房承旨入侍時。左承旨徐有防。假注書趙興鎭。記注官張顯慶。記事官徐龍輔。以次進伏訖。上曰。昨日動駕時。作門內闌入紛沓之弊。尤甚於前。前後申飭。不啻煩複。而又復如前。苟有一分紀綱。寧有如許之事乎。諸臺臣成班分立。而袖手無一言。今日國法。可謂蕩然矣。有防曰。昨日事。誠極駭然。而臣等旣在喉院。不能檢飭之罪。固所難免。惶恐無地矣。上曰。以奎章閣牙牌事言之。紀綱之蕩然。已無可言。雖政院命牌。一或傷破。則其罪難赦。況牙牌旣有御押。則所重尤自別。而兵曹書吏之驅逐牌吏。至於牙牌破傷之境。此無他。本閣堂郞之視本閣如冗司。等閑抛棄。無所主管。故至有此等無前之變怪。此豈予設置本閣之意乎。誠極慨然矣。有防曰。愚蠢兵吏輩。不識牙牌之重。至有傷破之擧。事未前聞。極爲驚駭矣。命退。諸臣以次退出。
정조 5년
辛丑正月初八日酉時。上御誠正閣。右承旨入侍時。右承旨朴祐源。假注書趙興鎭。記注官張顯慶。記事官金廷龍。以次進伏訖。上曰。牙牌破傷事。思之又思。誠極駭然。本閣堂郞。若不以本閣事。視若秦脊。則牙牌破傷事。卽當枚擧草記。以爲請罪之地。而迄今二日。尙無皁白。其可成說乎。因命書傳敎曰。近來本閣事。爲堂郞者。視若不干於己者。抛置已成痼弊。雖以昨日言之。本閣御押牙標奉持人。在駕後。爲兵吏所敺捽缺破。堂郞亦不以枚擧本事請罪。奎章閣行公堂郞。一竝推考。又命書傳敎曰。明日人日製。旣命設行。若又雜亂如柑製則館堂與試所承旨。難免重勘。以此預爲知悉。況是圓點赴擧之科。則入門數少。書冊隨從之攔入。尤不難禁。此而犯禁。則犯禁儒生。當摘發依律嚴繩。亦令多士知悉。上曰。左副承旨入侍。出榻敎賤臣承命出。與左副承旨柳義養。偕入進伏。上命讀公事訖。仍命退。諸臣以次退出。
정조 5년
行都承旨鄭元始坐。左承旨徐有防坐直。右承旨朴祐源坐。左副承旨柳義養坐。右副承旨金宇鎭坐直。同副承旨鄭志儉坐。注書金載瓚病一員未差。假注書趙興鎭仕直。事變假注書李祖承仕。
정조 5년
金宇鎭。以都摠府言啓曰。今日入直內三廳。武兼禁軍及軍兵等。中日習射。請出標信。傳曰。停。
정조 5년
傳于朴祐源曰。禮房承旨入侍。
정조 5년
以藝文提學金熤牌不進推考傳旨。傳于朴祐源曰。更爲牌招。
정조 5년
朴祐源啓曰。藝文提學金熤再牌不進推考傳旨。今方捧入。而人日製命下之後。如是違召。不卽擧行。事甚未安。所當更請牌招。一日三牌。豈傷事體。何以爲之。敢稟。傳曰。更卽牌招。
정조 5년
朴祐源啓曰。因玉堂箚子。當該堂上。不可無譴責之典。依施事。批下矣。何傳旨捧入乎。敢稟。傳曰。推考傳旨捧入。
정조 5년
以檢閱李集斗禁推傳旨。傳于徐有防曰。今番分揀。
정조 5년
假注書望。注書金載瓚病。代以李集斗爲假注書。
정조 5년
金宇鎭啓曰。事變假注書徐美修。身病猝重。勢難察任。今姑改差。何如。傳曰。允。
정조 5년
事變假注書望。徐美修改差。以李祖承爲假注書。
정조 5년
金宇鎭啓曰。事變假注書李祖承。時無職名。令該曹。依例付軍職。冠帶常仕。何如。傳曰。允。
정조 5년
備忘記。延祥立春端午日帖子製進。豈但出於頌禱之誠。實寓賁飾之意。凡係右文之事。內閣何可不爲。況考宋李燾所撰。太平興國以後。長編閣學士直學士直閣待制竝撰帖詞。已例較出。始自今年。本閣提學直提學直閣待敎。撰進帖詞二篇。而或以律詩。或以絶句。或以古詩。各自隨意躬寫帖子以進。進呈日。堂郞齊會封進。如有在外人則撰送本閣。及期同爲進呈。
정조 5년
備忘記。忠州營將李輯。三陟營將金源。慶州營將洪仁默。委曲僉使鄭興桓。魚面萬戶申亨祿。寧城僉使金義淳。惠山僉使洪龍鎭。天摩僉使鄭致炯下直。各長弓一張。長箭一部。片箭一部。筒兒一箇賜給。
정조 5년
吏曹口傳政事。以李濟萬爲左通禮。
정조 5년
柳義養啓曰。臣敬奉聖敎。與藝文提學金熤。偕往泮宮。儒生試取。收券四十張。捧入之意。敢啓。傳曰。知道。
정조 5년
傳于徐有防曰。科次入侍。他承旨大司成。同爲入侍。
정조 5년
徐有防。以奎章閣言啓曰。本閣草記批旨。凡係定制設式。永久遵行之道。卿等與閣僚。爛漫相議。以爲稟裁之地。爲先以今番事釐正。出意見更爲論理草記事。命下矣。本閣應行例。堂郞聚會。看詳抄出。合行條目。以爲稟裁擧行之計。而至於凡百物種之責入者。姑無分排磨鍊之定例。擧皆臨時甘結而取用。有僞造假托之許多奸弊。今若的量應入物種之數爻。分年分朔。作爲恒式。使各其司。不待知委。隨時進排。式例已定。規模略成。則中間小小弊端。不期革而自革。以此磨鍊別單。以爲啓下遵用之地。何如。傳曰。允。
정조 5년
柳義養。以義禁府言啓曰。時囚罪人南鶴聞。杖一百收贖。告身盡行追奪。流三千里定配事。照律公事判付內。功議各減一等。啓下矣。南鶴聞功議各減一等。洪忠道公山縣敬天驛。徒二年半定配。而以議啓內辭意。具罪目。依例發遣府書吏。押送配所。何如。傳曰。允。
정조 5년
金宇鎭。以刑曹言啓曰。因玉堂箚子。騎曹吏卒。合施當律事。依施事批下。卽下備忘記內。以公罪收贖放送事。又命下矣。取考律文。則大明律棄毁制書印信條。有曰誤毁制書者。杖九十徒二年半。罪人書吏金世紳。罪人軍士金福金等。竝依此律施行。收贖放送之意。敢啓。傳曰。知道。
정조 5년
又以禁衛營言啓曰。本營前軍色從事官李兢淵。以本職正言罷職後。旋除持平。未及還差矣。所帶臺職。今已遞差。仍任從事官。何如。傳曰。允。
정조 5년
大司憲李𡊠。行大司諫金魯鎭。應敎朴天衡。持平宋民載李東稷。獻納尹在醇。校理朴天行。副校理趙鼎鎭。副校理柳孟養。修撰金翊休徐鼎修。副修撰洪文泳。副修撰李時秀啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。答曰。不允。措辭見上
정조 5년
大司憲李𡊠。行大司諫金魯鎭。司諫韓光近。持平宋民載李東稷。獻納尹在醇啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。答曰。不允。第六件七件事。亟停勿煩。措辭見上
정조 5년
持平宋民載啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請南海縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。第五件六件事。亟停勿煩。
정조 5년
獻納尹在醇啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。嚴鞫得情。夬正王法。請逆賊尙魯。亟施孥戮之典。請前判書李溎。亟施島配之典。請具庠設鞫嚴問。依律處斷。請趙宗鉉亟施絶島定配之典。措辭見上答曰。不允。第九件第十二件事。亟停勿煩。
정조 5년
辛丑正月初九日辰時。上御誠正閣。禮房承旨入侍時。右承旨徐有防。假注書趙興鎭。記事官金廷龍鄭東俊。以次進伏訖。上曰。藝文提學入來乎。有防曰。入來矣。上曰。春帖子出韻乎。有防曰。方出韻矣。上命賤臣曰。分付成均館書吏。使掌議押班而坐。指揮諸生。序齒分左右坐。毋使如前亂雜之弊事。申飭。命書傳敎曰。左副承旨持此題。與藝文提學。偕往泮宮。試取以來。仍命退。諸臣以次退出。
정조 5년
辛丑正月初九日巳時。上御誠正閣。都承旨與直閣。同爲入侍時。行都承旨鄭元始。假注書趙興鎭。記事官徐龍輔鄭東浚。奎章閣直閣徐鼎修。以次進伏訖。上謂鼎修曰。昨日牙牌破傷事。可謂前所未聞之變怪。堂郞視本閣。如不干於己。一任抛置。全不主管。雖有如再昨事。本閣初不草記論罪。此豈創立本閣。別置近密之本意乎。鼎修曰。再昨日事。莫非臣等不職之罪。聖敎至此。惶恐無地矣。上曰。右承旨入侍。出榻敎賤臣承命出。與右承旨朴祐源進伏。元始先退。上命讀刑曹回啓。祐源讀奏訖。命退。諸臣以次退出。
정조 5년
辛丑正月初九日未時。上御誠正閣。科次入侍時。藝文提學金熤。奎章閣直提學鄭民始。對讀官柳孟養徐鼎修鄭東浚。左副承旨柳義養。同副承旨鄭志儉。假注書趙興鎭。記事官金廷龍徐龍輔。以次進伏訖。上曰。待敎持試券進讀。東浚持試券進前讀奏。上曰。大抵近來科儒。頗着意做工。其所製作。多有實才矣。諸對讀官輪次讀訖。命科次拆榜。義養讀奏三下一成種仁。三下二兪漢維。命志儉書傳敎曰。人日製居首生員成種仁。直赴會試。之次進士兪漢維給二分。次上人賞格。依例捧傳旨。命退。諸臣以次退出。
정조 5년
辛丑正月初九日初更。上御誠正閣。坐直承旨入侍時。左承旨徐有防。假注書趙興鎭。記事官徐龍輔金廷龍。以次進伏訖。上曰。今日科作。可謂善作。而其中成種仁。連次入格。非實才則豈能如是乎。有防曰。此儒在廣州地。而頗有精工於科文云矣。上曰。右副承旨入侍。出榻敎賤臣承命出。與右副承旨金宇鎭進伏。上命書榻敎曰。入格儒生。明朝待令。違格儒生尹東耇。一體待令。命退。諸臣以次退出。
정조 5년
行都承旨蔡弘履坐。左承旨徐有防坐。右承旨朴祐源坐。左副承旨柳義養坐直。右副承旨金宇鎭坐直。同副承旨鄭志儉坐。注書金載瓚病一員未差。假注書李集斗仕趙興鎭仕直。事變假注書李祖承仕。
정조 5년
蔡弘履啓曰。明日大駕。詣宗廟後。王大妃殿惠慶宮問安。何承旨進去乎。敢稟。傳曰。同副承旨進去。
정조 5년
傳于蔡弘履曰。左承旨入侍。
정조 5년
金宇鎭啓曰。臣依定式。今日進詣仁政殿月臺。入直禁軍等戎器點考。則軍裝服色皆無頉。仍以傳敎內辭意勞問。則竝好在云矣。敢啓。傳曰。知道。
정조 5년
傳于金宇鎭曰。大臣備局堂上引見。
정조 5년
以吏曹參議李敬養牌不進罷職傳旨。傳于金宇鎭曰。只推。
정조 5년
蔡弘履啓曰。吏曹參議李敬養。旣有只推之命。一體牌招開政。何如。傳曰。允。
정조 5년
又啓曰。吏曹判書李衍祥。參判金夏材。參議李敬養牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 5년
備邊司薦望。以鄭元始爲咸鏡監司。
정조 5년
備忘記。富寧府使李漢明。雲寵萬戶李厚在下直。各長弓一張。長箭一部。片箭一部。筒兒一箇。賜給。
정조 5년
備忘記。前伯狀請。而新伯勘簿。則盡分道內之穀。朝家豈可爲罪。道臣亦何必爲嫌。觀此疏語。實是不當引而引者。政院之捧入。太涉曲循。重臣體重。雖已賜批。出納之地。不可無示警。江華留守趙㻐上疏。捧納承旨推考。
정조 5년
傳于柳義養曰。有相妨事。宗簿提調李𡊠許遞。今日政差出。
정조 5년
有政。吏批。判書李衍祥再牌不進。參判金夏材進。參議李敬養進。左副承旨柳義養進。以蔡弘履爲承旨。尹坊爲大司諫。金和中爲司諫。朴師訥爲戶曹參議。李鎭恒爲兵曹參議。李衍祥爲同成均。徐鼎修爲東學敎授。尹行晉爲掌樂正。洪義榮爲掌樂主簿。朴仁榮爲鎭川縣監。咸鏡監司鄭元始。兼春秋文采五竝單付。行副司直朴奎壽折衝今加嘉善。侍從臣父加資事承傳。徐浩修爲宗簿提調。
정조 5년
有政。兵批。判書洪樂性進。參判洪良浩病。參議未差。參知趙時偉入直。以李兢淵爲文兼。以洪聖源爲訓鍊主簿。沈鳳淳爲武兼。田光羽爲乫坡知僉使。李再復爲吾义浦僉使。李東秀爲植松萬戶。司空垕爲黑山島別將。韓德柱爲蟾津別將。山馬監牧官金商皓單付。副司直尹東暹金魯鎭沈念祖李性源。司正李祖承。
정조 5년
傳于柳義養曰。承旨房仍。
정조 5년
徐有防。以吏曹言啓曰。再明日動駕時。左右通禮。不可不備。而左通禮徐秉德呈狀內。身病甚重。勢難察任云。今姑改差。其代。口傳備擬以入之意。敢啓。傳曰。知道。
정조 5년
金宇鎭。以兵曹言啓曰。今正月十六日。永禧殿展謁。毓祥宮展拜時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓鍊都監步軍十哨。馬軍三哨爲先後廂。禁軍與入番六番隨駕。其餘留營留陣置之。
정조 5년
又以兵曹言啓曰。今正月十一日。宗廟景慕宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
又以訓鍊都監言啓曰。今正月十一日。宗廟擧動時。東營集春營兩處入直御營軍兵。以訓局軍兵。替代立直。還宮後還入直事。自兵曹節目。啓下矣。東營軍五十名。哨官金東秀。集春營軍五十名。哨官李健培率領。與御營軍兵替代入直。而還宮後。替入之意。敢啓。傳曰。知道。旣是當日還宮。準數替代。則殊非休息之意。兩處各十名式。以外營入直軍。還宮間替代。
정조 5년
又以訓鍊都監言啓曰。旣是當日還宮。準數替直。則殊非休息之意。兩處各十名式。以外營入直軍。還宮間替代事。命下矣。廣智營入直軍中二十名除出。東營軍十名。哨官金東秀。集春營軍十名。哨官李健培率領。與御營軍兵。替代入直。而還宮後替直之意。敢啓。傳曰。知道。
정조 5년
領議政徐命善箚曰。伏以。川至之慶。與歲俱新。則百之景貺潛周。於千之寶籙彌長。臣以此時。迹阻班聯。祗將祈祝之辭。遙伸結戀之忱而已。仍念臣於日昨。伏奉特旨。以臣爲領議政。旣又近侍臨辱。絲綸誕宣。申前日保惜之意。而勉其無辭。畀治道汚隆之責。而欲其盡心。至於奬借之踰分。軫念之出常。尤非人臣之所輒得於君父者。臣起自病枕。感涕零襟。怳然若昵近文陛。親聆玉音也。嗚呼。臣之猥忝中書。五年于玆。前後僨誤。何往非罪。而旁伺之彈。必發於四朔首相之餘何哉。爲其專決庶務。自異於夾輔。進秉國成。不同於參聞。百責所萃。群憾交集也。是以臣之去夏重拜也。聖敎以承佐接贊。明詔其職分之甚易。而俾勿逡巡。臣亦仰體指導之訓。不恤經歷之艱。黽勉周行。又過半載。今忽諉之以宿趼之任。晏然於睢盱之場。忍忘曲保之隆眷。竟致覆轍之復蹈。則不惟臣貪戀之罪。萬殞難贖。抑恐有傷於聖朝終始之澤。臣豈敢爲是哉。雖然。此猶臣私義之難進也。方今聖明獨勞。功化未徯。中朝發歎。屢軫規模之不立。廈氈憂治。尙患振刷之無期。政宜愼簡賢德。端委廊廟。辛苦鹹酸。有以調劑。槃錯棼結。有以解紓。然後世道。爲之底定。朝象爲之丕變。而我聖上風楫冥燭之喩。庶可以對揚萬一矣。如臣庸陋。其才猷威望。本不足備數於陶勻之列。而矧以衰朽之姿。重經危篤之疾。首尾五旬。作一籧篨。假使賴天之靈。復起爲人。精神筋力。較諸得病之前。不啻落下幾層。又安能强自策勵。少效其奔奏彌綸之責乎。左右揣量。堪承無路。寧被逋慢之誅。不敢爲毁晝之計。玆以收拾病思。冒昧控籲於閔覆之下。伏乞聖慈。察臣之言非出例讓。念衆務之不容暫曠。特寢臣新除職名。俾得以兩幸公私。不勝大願。抑臣之從前闕禮。罪固難逭。而明日太廟展謁。本署提調。緣臣虛縻。將不得備員入侍。揆以國體。豈不萬萬苟艱乎。伏乞亟賜變通。以爲一齊進參之地焉。取進止。答曰。省箚具悉卿懇。今日國事。可謂罔涯。揆地只有端揆一人。不特苟艱而已。自朝罷對。終夕不樂。雖使卿等備位。左右承弼。朝夕納誨。似此爻象。似此模樣。以予否德。尙難望矯革變易。況今前領相旣去。卿又病矣。惟予獨自勞疲。如是而庶事安得不叢脞。百工安得不懶惰。卿之差復。予日望之。卿須體予至意。俟少間造朝。又若箚末提擧事。所辭過矣。不允。卿其安心焉。仍傳曰。此批答。遣史官。傳諭于領議政。
정조 5년
江華留守趙㻐疏曰。伏以。臣於咸鏡監司鄭昌順罷職之命。竊不勝惶懍悚蹙之至。夫昌順所坐。是田政比摠四百結不足也。曩者丁酉。臣待罪北營。其年田政磨勘者臣也。其不足於比摠者。田爲四十四結。畓五十六結。臣之罪。與昌順宜無異焉。今若以臣之赴任。在於秋冬檢田之後。又以前監司趙重晦之曾已狀啓報災。謂臣可幸免罪。而不爲自首。則臣實愧恧。人謂斯何。在淸朝綜覈之政。亦豈容如是也哉。玆敢據實自列。仰請威譴。伏乞聖明。亟命有司。嚴賜重勘。以昭法紀焉。答曰。省疏具悉。所辭可謂意外。卿其勿辭行公。
정조 5년
慶尙監司李文源疏曰。伏以。臣猥以菲才。獲叨藩寄。敢陳循墻之義。冀蒙褫鞶之恩。及承批旨。不惟不賜允可。至以速往欽哉爲敎。臣於是。仰佩洪私。俯怵義分。不得不張皇出肅。而辭陛之日。行將近矣。臣之父母墳山。在京畿富平地。歲籥方新。征旄將啓。慟纏風樹。旣失致養之所。感添霜露。又曠榮掃之節。私情到此。結轖于中。前後出外之臣。乞暇往省。已成近例。顧臣不肖。亦不敢自阻於孝理之下。略入文字。仰瀆宸嚴。伏乞聖明。俯垂體諒。特賜三數日之往回之暇。俾伸至懇。千萬幸甚。答曰。省疏具悉。卿其依所請往省焉。